ประชาชนจำนวนมาก พร้อมใจกันใส่ชุดไทยย้อนยุค เข้าร่วมงานอุ่นไอรักคลายความหนาว สายน้ำแห่งรัตนโกสินทร์กัน ตั้งแต่ช่วงเช้า
งานอุ่นไอรักคลายความหนาว สายน้ำแห่งรัตนโกสินทร์ ที่พระลานพระราชวังดุสิต และสนามเสือป่า ประชาชนและนักท่องเที่ยวเข้าเที่ยวชมจำนวนมาก ส่วนใหญ่แต่งกายด้วยชุดไทยเข้ามาร่วมงานกันตั้งแต่เปิดงานช่วงเช้า เพื่อซึมซับบรรยากาศย้อนยุค พร้อมเข้าร่วมศึกษาประวัติศาสตร์ชาติไทยที่บอกเล่าผ่านนิทรรศการพระมหากรุณาธิคุณของพระมหากษัตริย์ที่มีต่อสายน้ำ ตั้งแต่รัชกาลที่ 1-10 พร้อมศิลปะและของหาดูยาก อาทิ งานแกะสลักลายไม้ สาธิตวัสดุธะรมชาติที่ใช้ในงานจิตรกรรมแบบโบราณ สาธิตงานช่างลายรดน้ำ ศิลปะไทยโบราณ และงานช่างฝีมืองานหัวโขน รวมถึงอาคารแสดงเลโก้โมเดลจำลองพระราชกรณียกิจที่สำคัญของแต่ละรัชกาล ตั้งแต่รัชกาลที่ 1 - รัชกาลที่ 10 ที่จัดทำเพื่องานนี้โดยเฉพาะ         นางกัลยา โอซิณี่ หนึ่งในประชาชนที่มาเที่ยวงานวันนี้กล่าวว่า รู้สึกดีใจและภูมิใจที่ได้มาเที่ยวงานอุ่นไอรักฯ เพราะทุกอย่างในงานกระตุ้นเตือนถึงความเป็นไทย ยิ่งทำให้ทราบซึ้งและตอกย้ำความภาคภูมิที่ได้เกิดและเติบโตบนผืนแผ่นดินไทย        ทั้งนี้ งานอุ่นไอรักคลายความหนาว สายน้ำแห่งรัตนโกสินทร์  นับจากวันนี้จะจัดอีกเพียง 2 วันเท่านั้น โดยจะจัดในวันเสาร์ที่ 19 มกราคมนี้เป็นวันสุดท้าย ประชาชนที่ยังไม่ได้มาเที่ยวชม สามารถมาได้ที่พระลานพระราชวังดุสิต และสนามเสือป่า     นอกจากจะความสุขใจจากการการได้อยู่ท่ามกลางสถานที่ที่สวยงาม บรรยากาศย้อนยุค ได้รับรู้ถึงพระมหากรุณาธิคุณของพระมหากษัตริย์ไทยทุกพระองค์แล้ว ยังได้ร่วมสนุกกับกิจกรรมต่างๆ และยังได้ร่วมกันทำบุญด้วยการซื้อสลากชิงโชค มัจฉาพาโชค ได้ทั้งบุญและของขวัญติดมือกลับบ้านด้วย